
Сом мелуан 95-рэ къыхуаутIыпщ
Адыгей. Республикэм и социальнэ объектхэр ухуэным федеральнэ мылъкум щыщу сом мелуан 95-рэ къыхуатIыпщынущ.
Адыгейм и Iэтащхьэ ТхьэкIушынэ Аслъэнджэрий лэжьыгъэ IуэхукIэ IущIащ Урысейм мэкъумэш хозяйствэмкIэ и министерствэм мэкъумэш зыужьыныгъэмрэ социальнэ политикэмкIэ и департаментым и унафэщI Торопов Дмитрий. Ахэр тепсэлъыхьащ «2014 — 2017 илъэсхэм, апхуэдэу 2020 гъэ пщIондэ къуажэхэм зегъэужьын» федеральнэ программэм республикэр зэрыхэтым кърикIуэхэм.
Илъэс кIуам къэрал программэм ипкъ иткIэ республикэм сом мелуан 95-рэ къыIэрыхьащ. 2014 гъэми апхуэдиз къыхуаутIыпщынущ. Абы щыщу мелуан 30-р псы, мелуан 30-р газ кIуапэхэр укъуэдииным трагъэкIуэдэнущ. Фельдшер-акушер пункту 8, зы школ, спорт утыкухэр яухуэнущ.
Къызэралъхурэ илъэси 110-рэ ирокъу
Абхъаз. Абхъаз усакIуэ Когониа Иуа къызэралъхурэ илъэси 110-рэ зэрырикъуар министрхэм я кабинетым и конференц-залым щагъэлъэпIащ. Махуэшхуэ зэIущIэм хэтащ республикэм и президент Анкваб Александр, парламентым и депутатхэр, правительствэм щыщхэр, творческэ интеллигенцэм, тхакIуэхэм я лIыкIуэхэр, усакIуэм и Iыхьлыхэр.
КъигъэщIар мащIэми, лъэужьыфI къэзыгъэна Когониа Иуа ягу къагъэкIыжу къэпсэлъащ япэ вице-премьер Вардание Индирэ, тхакIуэхэм я ассоциацэм и унафэщI, Абхъазым и цIыхубэ усакIуэ Ласуриа Мушни, нэгъуэщIхэри.
ТхакIуэхэм я союзым и тхьэмадэ Мукбэ Анзор зэрыжиIамкIэ, мыгувэу правительствэм къыхилъхьэнущ Когониа и фэеплъ гъэхьэзырыным теухуа зэпеуэ.
УЭРДОКЪУЭ Женя.
